Diari Oficial de la Generalitat Valenciana


Sumari del DOGV 5033, del 22-06-2005 (2005/6583)

ORDE de 2 de juny de 2005, del conseller d'Infraestructures i Transport, per la qual es regula la presentació telemàtica de sol·licituds per a l'examen de capacitació professional per al transport de mercaderies i viatgers per carretera i de consellers de Seguretat i la seua renovació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5033

Data del DOGV
:   22-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6583


Data del document
:   02-06-2005

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transportista
    * legislació
    * seguretat del transport
    * transport interior
    * transport de mercaderies perilloses
    * telemàtica
    * procediment administratiu
    * transport de viatgers
    * examen
    * transport internacional

ORDE de 2 de juny de 2005, del conseller d'Infraestructures i Transport, per la qual es regula la presentació telemàtica de sol·licituds per a l'examen de capacitació professional per al transport de mercaderies i viatgers per carretera i de consellers de Seguretat i la seua renovació. [2005/X6583]
  
La Llei 16/1987, de 30 de juliol, d'Ordenació dels Transports Terrestres, establix la necessitat de l'obtenció del corresponent títol administratiu de capacitació professional, per a la realització del transport per carretera i de consellers de Seguretat per al Transport de Mercaderies Perilloses per carretera, ferrocarril i via navegable.
  
El Decret 18/2004, de 13 de febrer, del Consell de la Generalitat, establix la creació del Registre Telemàtic i la regulació de les notificacions telemàtiques de la Generalitat, establix la utilització de mitjans telemàtics en les actuacions administratives, i preveu, expressament en el dit decret, la possibilitat de la tramitació de l'examen de capacitació professional per a l'exercici de les activitats de transport interior i internacional de mercaderies i de viatgers, a través del Registre Telemàtic de la Generalitat.
  
Així mateix, el Decret 87/2002, de 30 de maig, del Govern Valencià, regula la utilització de la firma electrònica avançada en la Generalitat Valenciana.
  
Per tot això, fent ús de les atribucions que em conferixen l'article 35 de la Llei de Govern Valencià, i l'article 8 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article 1
  
Les sol·licituds i els escrits per a l'examen de capacitació professional per a l'exercici de les activitats de transport interior i internacional de mercaderies i viatgers, així com l'obtenció del títol de conseller de Seguretat per al Transport de Mercaderies Perilloses i la seua renovació, es podran presentar de forma telemàtica a través d'Internet.
  
Article 2
  
Per a la presentació telemàtica de les sol·licituds per a l'obtenció dels dits títols, caldrà prèviament el certificat d'usuari de firma electrònica avançada o firma digital; per a això s'ha d'acudir de forma presencial davant qualsevol dels punts de Registre d'Usuari (PRU), les adreces dels quals es poden obtindre en la pàgina http://www.pki.gva.es o http://www.pki.gva.es/puntreg\_c.htm, o bé en la forma establida en l'article 13 de la Llei 59/2003, de 19 de desembre, sobre Firma Electrònica, i en l'article 12.2 del Decret 87/2002, de 30 de maig, del Govern Valencià.
  
El sol·licitant s'haurà d'identificar per mitjà del DNI, NIE o passaport espanyol en vigor, i aportar, a més, una fotocòpia del document en el PRU a què haguera acudit.
  
Una vegada obtinguda la firma digital es podrà procedir a la presentació de les sol·licituds de forma telemàtica.
  
Article 3
  
La presentació telemàtica de les sol·licituds establides en la present orde es durà a terme a través del portal institucional de la Generalitat, per mitjà de la connexió a la adreça http://www.gva.es i, si és procedent, a través del portal institucional de la Conselleria d'Infraestructures i Transport.
  
Article 4
  
La presentació telemàtica de sol·licituds no implica l'exoneració dels requisits estipulats en la normativa vigent, tant per a l'obtenció dels títols de capacitació professional de transportistes de mercaderies i de viatgers, com de consellers de Seguretat de Mercaderies Perilloses i la seua renovació.
  
Article 5
  
Els aspirants que presenten la sol·licitud via telemàtica hauran d'aportar, amb caràcter obligatori, el mateix dia de la realització de les proves, la còpia certificada del DNI en vigor, així com el certificat d'empadronament en què es demostre que residix, almenys, 185 dies naturals de l'últim any, comptador des de la data d'acabament del termini de presentació de les sol·licituds, per a concórrer a les proves a la Comunitat Valenciana, per al cas que el domicili siga diferent del que consta en el document nacional d'identitat.
  
També serà obligatori aportar el mateix dia, abans de l'inici de les proves, el justificant del Registre Telemàtic.
  
La falta de qualsevol dels documents anteriorment assenyalats, i l'incompliment del període de residència, serà objecte de la no-admissió a les proves convocades.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 2 de juny de 2005
  
El conseller d'Infraestructures i Transport,
  
JOSÉ RAMÓN GARCÍA ANTÓN